kardosdrur/scandi-wiki huggingface dataset:
Arne Svendsen (violinist)

Arne Svendsen (født 18. juli 1929, død 21. februar 2010 i Helsinge) var en dansk violinist og kgl. kapelmusikus.

Arne Svendsen blev uddannet på Det Kgl. Danske Musikkonservatorium. Som studerende dannede han sammen med violinist Reidar Knudsen (senere erstattet af Palle Heichelmann), bratschist Knud Frederiksen og cellist Jørgen Jensen (senere afløst af René Honnens) den kvartet, som senere tog navnet Den Danske Kvartet (oprindeligt Den Nye Danske Kvartet). Efter sin debut i 1950 fik ensemblet snart efter en betydelig turnévirksomhed i hele Europa, USA og Sovjetunionen og blev i 1967 som det første ensemble i Danmark udnævnt til "statskvartet". Kvartetten fik til opgave at repræsentere Danmark i udlandet, at fremføre nyere dansk kammermusik og at udøve musikpædagogik på skoler og på højskoler. Kvartetten var samtidig involveret i mangfoldige grammofonindspilninger af såvel klassisk som moderne repertoire. Inden kvartetten blev statskvartet, var Arne Svendsen medlem af Det Kongelige Kapel, og da kvartetten ophørte med at være statskvartet i 1978, blev Arne Svendsen via en konkurrence medlem af Radiosymfoniorkestrets førsteviolingruppe.

Han er begravet på Helsinge Kirkegård.

Kilder 
 "Døde", Kristeligt-dagblad.dk, 3. marts 2010.

Violinister fra Danmark
Kongelige kapelmusici fra Danmark
Danskere i 1900-tallet
Risbølgård

Risbølgård var en hovedgård i Hejnsvig Sogn, Slavs Herred, Ribe Amt. 

Christen Juel til Donslund skrev sig 1597 til Risbølgård; Anders Christensen Sandberg havde 1564 mageskiftet sig den til af Kronen.

Kilder 
 

Lokaliteter i Billund Kommune
Herregårde i Ribe Amt
François Theodor Dipo

François Theodor Dipo (18. april 1815 i Frankrig (døbt 19. april i Montmédy) – 24. oktober 1865 i København) var en dansk valdhornist.

Han var søn af militærmusiker Anthon Dipo (ca. 1770-1832) og stammede fra Montmédy, hvor faderens regiment var garnisoneret. Fire år gammel kom han 1819 med familien til Danmark, hvor faderen og to af François Theodors brødre var blevet hvervet til Hæren. 

Dipo blev elev hos valdhornist, kongelig kapelmusikus Caspar Heinrich Bernhard Andersen og søgte i 1828 om optagelse som valdhornistelev i Det Kongelige Kapel (han underskriver sig: "Franzwar Theodor Dypo"); dette lykkedes dog først i 1831. Han avancerede hurtigt til første valdhornist i Kapellet og arrangerede også selvstændigt koncerter, således i 1854 en aftenunderholdning på Hofteatret med deltagelse af H.C. Lumbye.

Det fremgår af Hofmarskallatets journal at "Hans Fader Musikmester Anthon Dipo ved det 2. jyske Inf. Reg. + 23/4 1832, efterlader sig Kone og Børn i de beklagelsesværdigste Omstændigheder". Dipo var således ofte i dyb armod, hvilket ses af hans mange ansøgninger om gratialer, forskud og eftergivelse af gæld; således allerede i 1832, hvor han "havde forinden aldeles ingen Understøttelse og har dertil i de sidste Maaneder været meget syg, hvorved han saaledes er sat tilbage, at han ikke har de nødvendige Klædningsstykker".

I 1860 ansøgte Dipo om stadsmusikantembedet i København, der netop var blevet ledigt. Han skrev "Et Sygdomstilfælde som en Forkjølelse har paadraget mig, Lader mig desværre befrygte at jeg kun en kort Tid vil være istand til at behandle mit Instrument, og saaledes ikke længer kunne opfylde mine Pligter som Capelmusicus, og vover jeg, der har en talrig Familie, Kone og 10 Børn, at sætte mit Haab til gunstigst at komme i Betragtning ved Besættelsen af det ansøgte Embede." Han blev også indstillet til embedet, som uheldigvis for Dipo blev afskaffet samme år. Han døde af brystsyge den 24. oktober 1865 og blev begravet 29. oktober fra Holmens Kirke.

François Theodor Dipo blev gift hjemme hos præsten (Christiansborg Slotskirke) 25. oktober 1835 med Anna Kirstine Petersen, datter af ridende artillerist, senere opsigtsbetjent ved Frederiksberg Slot Rasmus Petersen og Maren Christensdatter/Hansen (17. marts 1816 i København - 9. april 1892 sammesteds). Ved ægteskabet var hun koristinde ved Det Kongelige Teater. Hun kaldte sig senere: Anna Christiane Dipo. 

François Theodor Dipo var katolik og forpligtede sig ved brylluppet til at opdrage sine børn i den evangelisk-lutherske tro.

Kilder 
 Nogle efterkommere af Anthon Dipo, militærmusiker i Østrig, Holland, Frankrig og Danmark 

Valdhornister fra Danmark
Danskere i 1800-tallet
Kongelige kapelmusici fra Danmark
Caspar Heinrich Bernhard Andersen

Caspar Heinrich Bernhard Andersen (født 3. december 1790 i Rendsborg, død 5. september 1832) var en dansk valdhornist og kgl. kapelmusikus, bror til Johan Carl Friderich Andersen, gift med Birgitte Andersen og far til Clara Andersen.

Andersen var søn af hoboist ved Holstenske Regiment Christian Andersen og Dorothea født Schumacher og blev ansat som valdhornist i Det Kongelige Kapel.

10. februar 1815 ægtede han skuespillerinde Birgitte Elisabeth Olsen (17. december 1791 - 6. februar 1875), datter af teaterkontrollør Ivar Olsen og Elisabeth Jensen, som begge stammede fra Norge.

Kilder 
 Lise Busk-Jensen: Romantikkens forfatterinder, København: Gyldendal 2009, s. 1491. 

Valdhornister fra Danmark
Danskere i 1800-tallet
Kongelige kapelmusici fra Danmark
Personer fra Rendsborg
Johan Carl Friderich Andersen

Johan Carl Friderich Andersen (født 1787 eller 1788 i Rendsborg, død 25. december 1853) var en dansk valdhornist og kgl. kapelmusikus, bror til Caspar Heinrich Bernhard Andersen.

Andersen var søn af hoboist ved Holstenske Regiment Christian Andersen og Dorothea født Schumacher og blev i 1813 ansat som valdhornist i Det Kongelige Kapel, hvor han bror også virkede.

Litteratur 
 Rudolph Bay (udg. af P.F. Rist og Julius Clausen): Sentimentalsk Rejse gennem Europa til Algier 1816, København: Gyldendal 1920, s. 138.
 Lise Busk-Jensen: Romantikkens forfatterinder, København: Gyldendal 2009, s. 1491.

Referencer 

Valdhornister fra Danmark
Danskere i 1800-tallet
Kongelige kapelmusici fra Danmark
Personer fra Rendsborg
Jesper Fleckner

Jesper Fleckner (født 9. maj 1991) er en semi-professionel fodboldspiller, der senest spillede for den danske 1. divisionsklub Vejle Boldklub. Jesper Fleckner spiller centerforsvar.

Karriere 

Jesper Fleckner kom i 2007 til AGF, hvor han kom til at spille på andetholdet i 2. division. Han skiftede til FC Fyn i 2010, hvor han fik en 1-årig kontrakt. Herefter tog Fleckner turen til Færøerne, hvor han fik 10 kampe for FC Suduroy, men vendte dog i vinteren 2012 tilbage til Danmark, hvor han spillede for Brabrand IF indtil sommeren 2012, hvor han skiftede til Frem. I denne klub fik Fleckner 19 kampe inden han i sommeren 2013 skiftede til 1. divisionsholdet Brønshøj.

Fleckners første kamp for Brønshøj var en venskabskamp mod B93, hvor han scorede begge mål for Hvepsene. Sammen med Jacob Berthelsen udgjorde Fleckner centerforsvaret i sæsonen 2013/14, og i sommeren 2014 forlængede Brønshøj med Fleckner, som fik en halvandet år lang kontrakt.
Den 22. juli 2015 til han Vejle Boldklub, hvor det dog blev til begrænset spilletid, så parterne enedes om at ophæve kontrakten efter én sæson.

Referencer

Eksterne henvisninger 
 Spillerprofil hos Vejle Boldklub 

Fodboldspillere fra FC Fyn
Fodboldspillere fra Brabrand IF
Fodboldspillere fra Boldklubben Frem
Fodboldspillere fra Brønshøj Boldklub
Fodboldspillere fra Danmark
Fodboldspillere fra Vejle Boldklub
Casper Højer Nielsen

Casper Højer Nielsen (født 20. november 1994) er en fodboldspiller, der spiller for den tjekkiske klub AC Sparta Prag. Casper Højer Nielsen spiller venstre back og har tidligere spillet været på kontrakt i FC København, Lyngby Boldklub og AGF.

Casper Højer Nielsen er søn af den tidligere FCK-spiller Lars Højer Nielsen.

Karriere 
Casper Højer Nielsen kom til FC København i 2012. Han fik aldrig debut på førsteholdet.

Udlån til Brønshøj Boldklub 
I sommeren 2013 lejede Brønshøj Boldklub Casper Højer i FC København, og han endte med at blive der hele sæsonen.

Lyngby Boldklub 
Lyngby købte Casper Højer Nielsen den 24. juni 2014 fra FCK, og han fik 24 kampe i sin første sæson i klubben. Den følgende sæson fik han konkurrence på venstre back-pladsen af den erfarne Michael Lumb og fik knap så mange ligakampe, men han gjorde sig bemærket ved at score sejrsmålet på frispark mod Esbjerg fB i DBU Pokalen i efteråret 2015.

AGF 
Casper Højer Nielsen skulle skifte til AGF sommeren 2018, men grundet økonomiske problemer i Lyngby BK skiftede han allerede til AGF 7. februar 2018.

Sparta 
I sommeren 2021 flyttede han til AC Sparta Prag.

Referencer

Eksterne henvisninger 

Fodboldspillere fra Brønshøj Boldklub
Fodboldspillere fra FC København
Fodboldspillere fra Lyngby Boldklub
Fodboldspillere fra AGF
Fodboldspillere fra Danmark
Fodboldspillere fra Sparta Prag
Kollekolle

Kollekolle er en kursusejendom i Nørreskoven i Værløse i Furesø Kommune. I 1766-67 bestod Kollekolle af gårde, en kro og nogle huse. I 1839 blev Kollekolle til én gård. I 1892 købte smørgrosserer Charles Grut Hansen stedet. I 1972 blev bygningerne revet ned til fordel for et kursuscenter med samme navn.

Kilder 

Værløse
Proprietærgårde
Tsultrim Gyatso

Tsultrim Gyatso (født 25. april 1816, død 30. september 1837) var den 10. Dalai Lama af Tibet.

Referencer 

Buddhisme
Personer fra Tibet
Kevin Hartman

Kevin Eugene Hartman (født 25. maj 1974 i Athens, Ohio, USA) er en tidligere amerikansk fodboldspiller (målmand).

Han spillede hele sin professionelle karriere, fra 1997 til 2013, i den bedste amerikanske liga Major League Soccer. Længst tid tilbragte han hos Los Angeles Galaxy, hvor han spillede ti sæsoner og var med til at vinde det amerikanske mesterskab i både 2002 og 2005. Hans præstationer skaffede ham i 1999 titlen Årets Målmand i MLS.

Landshold 
Hartman spillede desuden fem kampe for USA's landshold. Hans debutkamp var et opgør mod Jamaica 8. september 1999.

Referencer 

Fodboldspillere fra USA
Fodboldspillere fra Los Angeles Galaxy
Fodboldspillere fra Sporting Kansas City
Fodboldspillere fra FC Dallas
Fodboldspillere fra New York Red Bulls
Personer fra Ohio
Cobi Jones

Cobi N'Gai Jones (født 16. juni 1970 i Detroit, Michigan, USA) er en tidligere amerikansk fodboldspiller (midtbane). Med 164 kampe er han indehaver af landskampsrekorden for USA's landshold.

Karriere 

Jones spillede college-fodbold hos University of California i Los Angeles. I 1994, efter at have vist sig selv frem under VM på hjemmebane, skrev han kontrakt med den engelske Premier League-klub Coventry City F.C. Her spillede han en enkelt sæson, inden han skiftede til Vasco da Gama i Brasilien.

Efter et år hos Vasco vendte Jones tilbage til USA, hvor han de følgende 12 sæsoner spillede for Los Angeles Galaxy i Major League Soccer. Her var han en bærende kraft på holdet, der i både 2002 og 2005 vandt mesterskabet. Da Jones i 2007 annoncerede sit karrierestop meddelte Galaxy, at der som hyldest til Jones fremover ikke ville være andre spillere, der skulle bære hans rygnummer, 13. Det var første, og hidtil eneste gang i Galaxys historie at et rygnummer er blevet trukket tilbage.

I 1998 skaffede Jones' præstationer ham titlen som Årets fodboldspiller i USA.

Landshold 
Jones spillede mellem 1992 og 2004 intet mindre end 164 kampe for USA's landshold, hvilket giver ham nationens landskampsrekord. Han scorede 15 mål i landsholdstrøjen, og var med amerikanerne til hele tre VM-slutrunder, i henholdsvis 1994, 1998 og 2002. Størst succes opnåede amerikanerne ved 2002-slutrunden, hvor man nåede helt frem til kvartfinalerne. Han deltog også ved Confederations Cup i både 1992 og 1999, ligesom han var en del af det amerikanske OL-landshold ved OL i 1992 i Barcelona.

Trænerkarriere 
Jones blev i november 2007 udnævnt til assisterende træner i sin gamle klub Los Angeles Galaxy, hvis cheftræner var den hollandske landsholdlegende Ruud Gullit. Da Gullit trak sig tilbage fra posten i august 2008 fungerede Jones som klubbens cheftræner frem til ansættelsen af den tidligere amerikanske landstræner Bruce Arena.

Referencer

Eksterne henvisninger 

 Cobi Jones på MLSsoccer.com
 

Fodboldspillere fra USA
Fodboldspillere fra Coventry City F.C.
Fodboldspillere fra Club de Regatas Vasco da Gama
Fodboldspillere fra Los Angeles Galaxy
Fodboldtrænere fra USA
Personer fra Detroit
Deltagere ved verdensmesterskabet i fodbold 1994
Deltagere ved verdensmesterskabet i fodbold 1998
Deltagere ved verdensmesterskabet i fodbold 2002
Michael Smith Arentz

Michael Smith Arentz (16. juni 1794 i Stavanger – 5. september 1853 i Christiania) var en norsk officer og arkitekt.

Arentz var søn af major Severin Arentz og Martha Dorothea født Bull. Han blev uddannet i Hæren, blev landkadet 1807 og tog militær eksamen 1810. Han blev i 1811 sekondløjtnant i Ingeniørkorpset. Efter tabet af Norge i 1814 forblev han i norsk tjeneste, blev kaptajn 1818 og major i Ingeniørbrigaden i 1846. Han blev ansat ved Akershus fæstning i 1832 og fik opført flere bygninger for militæret. Af hans bygninger kan nævnes Gamle ridehus eller Det kgl. ridehus fra 1828 mod Kontraskjæret og Armeens depot opført 1832. Hans værker fremtræder i en streng klassicistisk stil. Arentz arbejdede også med udkast til parkanlæg og planteskoler.

1822 blev han Ridder af Sværdordenen. I 1844 var han en af stifterne af Den Norske Livrenteforening. Han døde af kolera under koleraepidemien i Christiania 1853.

Han blev gift i Christiania med Dorothea Marie Rosenberg (1799-1883).

Værker 
 Sygehusfløj ved Christiania Hospital i bindingsværk, Oslo (1825, ombygget 1843)
 General Ahrenfeldts gård i Kristiansand
På Akershus fæstning, Oslo:
 Det gamle ridehus, bygning 43 (1827-28)
 Artillerigården, bygning 40 (1829)
 Smedje (1829)
 Armeens depot, bygning 39 (1828-32)
 Kontorbygning ved Depotet (1833-35)
Projekter:
 Et "industrimagasin for trengende fruentimmer"
 To brændselslagre i Christiania (Oslo)
Opmålinger:
 Glasmagasinet, Jernbanetorvet (1818, signeret)
 Kort over Akershus fæstning (1827, signeret)
 Bygning 38 (1834, ændret)

Kilder 
 Opslag i Norsk kunstnerleksikon
 Carsten Braage Halvorsen: Norsk Forfatter-Lexikon 1814-1880, bind 1, Kristiania 1885. Online-udgave

Officerer fra Danmark-Norge
Officerer fra Norge
Ingeniørofficerer fra Danmark
Nordmænd i 1800-tallet
Personer fra Stavanger
Arkitekter fra Norge
Klassicistiske arkitekter
Riddere af 1. klasse af Sværdordenen
Nanna Bagger

Nanna Bagger (født 9. december 1993 i Viborg) er en dansk cross country og mellemdistancelløber. Hun er medlem af Viborg Atletik og Motion.

I 2010 vandt hun danmarksmesterskabet i Lang Cross.

Historie 
Hun er født og opvokset i Viborg. Bagger har gået på Overlund Skole samt Viborg Gymnasium og HF. Til daglig studerer hun medicin på Aarhus Universitet.

Løb 
Bagger startede i en ung alder med at løb, og kunne i en alder af kun 16 år konkurrere med seniorløberne. I marts 2010 vandt hun DM i atletik i Lang Cross med tiden 33.35 min., til trods for at hun endnu havde to år til at hun officielt var seniorløber. Ruten blev løbet i mudder, is og sne. For dette modtog hun Peter Bistrup Pokalen.

I starten af 2013 skiftede hun klub fra Skive AM til Viborg Atletik og Motion.

Nanna Bagger trænes af den tidligere triatlet og bjergbestiger Mogens Jensen.

Referencer

Eksterne henvisninger 

 Statletik.dk – Profil – Nanna Bagger
 All-athletics.com - statistik  

Personer fra Viborg
Mellemdistanceløbere fra Danmark
Atleter fra Skive AM
Atleter fra Viborg AM
Langdistanceløbere fra Danmark
Georg Hintz

Georg Louis Hintz (29. september 1879 i København - ?) var en dansk atlet og idrætsleder.
 
Georg Hintz dyrkede løbesporten i Freja København og sidenhen i Odense. Han satte i 1898 og 1903 dansk rekord i 1 timesløb med 15.073km og på 25km landevej med 1:41.15,0 samt 1903 på 10.000 meter med 37:49,5. Han var med ved stiftelsen af Slagelse Idræts-Forening 29. januar 1907 i Schweizerkafeen, hvor han enstemmigt blev valgt til klubbens første formand men rejste allerede i september 1907 fra byen. Han var Dansk Atletik Forbund's formand 1921-1923.

Georg Hintz var cigarsorterer ansat ved Vilhelm Langes Tobaksfabrik i Slagelse senere herrelingerihandler, cigarhandler og cigararbejder i København.
 
Georg Hintz mor Ane Marie Kirstine Vilhelmine gift Hintz var født i Rendsborg i Tyskland.

Idrætsledere fra Danmark
Langdistanceløbere fra Danmark
Atleter fra Freja København
Personer fra København
Tulip Food Company

Tulip Food Company A/S er en dansk international fødevarevirksomhed, som producerer en række kødprodukter som pålæg, pølser, bacon, konserves, færdigretter og supper. Koncernen er 100 % ejet af Danish Crown og har hovedsæde i Randers. Omsætningen har de senere år været på ca. 5 mia. kr. og der er over 1.550 medarbejdere. Tulip Food Company er gennem datterselskaber tilstede i otte lande, henholdsvis Danmark, Norge, Sverige, Tyskland, Frankrig, Italien, Storbritannien, Rusland og Japan. Danish Crowns datterselskab Tulip Ltd, repræsenterer også Tulip-mærket i Storbritannien, men er ikke en del af Tulip Food Company.  

Administrerende direktør er Kasper Lenbroch og bestyrelsesformand Jais Stampe Li Valeur.

Produktionsfaciliter 
Koncernen har produktionsfaciliteter i Danmark, Tyskland og Sverige, i alt 10 fabrikker.

Danmark 
 Esbjerg - supper, kødboller, toast og panderetter
 Vejle - konserves, pølser og leverpostej
 Svenstrup - pølser og salami
 Aabenraa - leverpostej
 Aalborg - frikadeller, hamburgers, færdigretter og toppings 
 Faaborg (lukkes) - færdige middagsretter, toast og spareribs

Tyskland 
 Oldenburg - pølser og bacon
 Dinklage - charcuteri og tørrede skinker 
 Schüttorf - pålæg, færdigretter, spareribs, kyllingeprodukter

Sverige 
 Malmø - pølser og pålæg

Mærker 
Tulip Food Company driver mærkerne:
 Tulip - pålæg, bacon, konserves, frikadeller, færdigretter, postejer, spare ribs og pulled pork
 Den Grønne Slagter - fedtfattigt pålæg
 Mou - supper
 Gøl - pølser og salami
 Steff Houlberg - pølser, pålæg og færdigretter

Historie 
Koncernen har rødder tilbage til 1887, hvor andelsslagteriet i Horsens blev grundlagt. i 1909 registreres det første varemærke med tre tulipaner i Danmark. I 1912 blev varemærket introduceret i forbindelse med eksport til England. 

Tulip International A/S blev etableret i 1990. Det nye selskab var en sammenlægning af Normeat, Danepak, Jaka og Tulip slagteriernes forædlingsdel. 
Samme år blev Danish Prime etableret efter en sammenlægning af Meatcut A/S og Faaborg Middagsretter. Danish Crown fik det fulde ejerskab af Tulip International i 1998. 

Tulip International og Danish Prime blev fusioneret 1. oktober 2002 og det nye selskab fik navnet Tulip Food Company.

Henvisninger

Eksterne henvisninger 
 Tulip Food Companys webside
 Danish Crowns webside om Tulip Food Company

Danish Crown
Kødproducenter i Danmark
Virksomheder i Randers
Danske virksomheder etableret i 2002
Fødevaremærker
Mads Gabel

Mads Gabel-Jørgensen (født 6. februar 1990 i København) er en semi-professionel fodboldspiller, der spiller for Fremad Amager. Mads Gabel spiller højre back, men kan også spille højre fløj, centermidt og centerforsvar.

Karriere

FC Øresund 
Gabel fik sit gennembrud for FC Øresund i 2009, hvor han fik tilkæmpet sig en startplads på højre back positionen.

Brønshøj BK 
I marts 2012 skrev Gabel kontrakt med Brønshøj efter et par ugers prøvetræning, som gjaldt resten af sæsonen 2011/12. Gabel har stadig sin første scoring for Hvepsene til gode, men med sine mange raids frem af banen har han lavet en del assists, og har også forlænget med Hvepsene flere gange. Senest i sommerpausen 2014, da han skrev under på en ny et-årig kontrakt.

Lyngby Boldklub 
Det blev offentliggjort i løbet af foråret 2015, at Made Gabel skiftede til Lyngby Boldklub til sommer, hvor han skrev under på kontrakt gældende frem til sommeren 2017.

Fremad Amager 
Den 25. december 2016 blev det offentliggjort, at Mads Gabel sammen med Mads Nordam skiftede til Fremad Amager.

Referencer

Eksterne henvisninger 
 

Fodboldspillere fra Danmark
Fodboldspillere fra FC Øresund
Fodboldspillere fra Brønshøj Boldklub
Fodboldspillere fra Lyngby Boldklub
Fodboldspillere fra Fremad Amager
Personer fra København
Geert de Vlieger

Geert De Vlieger (født 16. oktober 1971 i Dedermonde, Belgien) er en tidligere belgisk fodboldspiller (målmand).

Han startede karrieren hos de belgiske klubber Beveren og Anderlecht, inden han rejste til Holland, hvor han spillede fire år for Willem II fra Tilburg. Han var tilknyttet engelske Manchester City som reserve i to år, uden at spille en eneste kamp, hvorefter han rejste tilbage til Belgien og spillede for Zulte Waregem og Club Brugge de sidste år af sin karriere.

De Vlieger spillede desuden 43 kampe for det belgiske landshold. Han var reservemålmand for belgierne ved EM i 2000 på hjemmebane. To år senere, ved VM i Sydkorea og Japan, havde han overtaget pladsen som førstemålmand, og spillede alle belgiernes fire kampe i turneringen.

Referencer 

Fodboldspillere fra Belgien
Fodboldspillere fra KSK Beveren
Fodboldspillere fra RSC Anderlecht
Fodboldspillere fra Willem II Tilburg
Fodboldspillere fra Manchester City F.C.
Fodboldspillere fra SV Zulte Waregem
Fodboldspillere fra Club Brugge
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Éric Deflandre

Éric Deflandre (født 2. august 1973 i Liège, Belgien) er en tidligere belgisk fodboldspiller (højre back).

Hans klubkarriere blev primært tilbragt i hjemlandet, hvor han blandt andet havde succesfulde ophold hos Club Brugge og Standard Liège. Med Brugge var han i 1998 med til at vinde det belgiske mesterskab. Han tilbragte også fire sæsoner hos Olympique Lyon i den franske Ligue 1, hvor han var med til at vinde hele tre mesterskaber.

Deflandre spillede desuden 57 kampe for det belgiske landshold. Han var med på det belgiske hold ved både VM i 1998 og VM i 2002. Ved 1998-slutrunden spillede han i alle belgiernes tre gruppekampe, mens han i 2002 kun var på banen i en enkelt. Han deltog også ved EM i 2000 på hjemmebane.

Referencer 

Fodboldspillere fra Belgien
Fodboldspillere fra Club Brugge
Fodboldspillere fra Olympique Lyon
Fodboldspillere fra Standard Liège
Fodboldspillere fra Lierse SK
Personer fra Liège
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Nico Van Kerckhoven

Nicolas "Nico" Van Kerckhoven (født 14. december 1970 i Lier, Belgien) er en tidligere belgisk fodboldspiller (venstre back).

Van Kerckhoven spillede de første mange år af sin karriere hos Lierse SK i sin hjemby, hvor han var med til at vinde det belgiske mesterskab i 1997. Herefter rejste han til Tyskland, hvor han spillede seks år hos Schalke 04. Han var med Ruhr-mandskabet med til to gange at vinde DFB-Pokalen, og var i 2001 desuden kun få sekunder fra at sikre sig det tyske mesterskab. Efter et enkelt år hos Borussia Mönchengladbach spillede han de sidste år af sin karriere hos KVC Westerlo i hjemlandet.

Van Kerckhoven spillede desuden 42 kampe for det belgiske landshold, hvori han scorede tre mål. Han var en del af det belgiske hold ved både VM i 1998 og VM i 2002. Han deltog også ved EM i 2000 på hjemmebane.

Referencer 

Fodboldspillere fra Belgien
Fodboldspillere fra Lierse SK
Fodboldspillere fra FC Schalke 04
Fodboldspillere fra Borussia Mönchengladbach
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Fodboldspillere fra KVC Westerlo